
PATVIRTINTA

Prienų rajono savivaldybės tarybos
2016 m. balandžio 28  d. 
sprendimu Nr. T3-92
PRIENŲ RAJONO SAVIVALDYBĖS GABIŲ IR TALENTINGŲ VAIKŲ SKATINIMO IR RĖMIMO TVARKOS APRAŠAS

I SKYRIUS

BENDROSIOS NUOSTATOS

1. Prienų rajono savivaldybės gabių ir talentingų vaikų skatinimo ir rėmimo tvarkos aprašo (toliau – Aprašas) paskirtis – apibrėžti Prienų rajono savivaldybės (toliau – Savivaldybė) gabių ir talentingų vaikų skatinimo ir rėmimo principus bei prašymų priėmimo ir jų svarstymo tvarką.
2. Skatinimo ir rėmimo tikslas – pagerinti sąlygas gabių ir talentingų vaikų ugdymui(si).
3. Skatinimo ir rėmimo uždaviniai:
3.1. didinti gabių ir talentingų vaikų motyvaciją siekti kuo geresnių ugdymo(si) rezultatų;

3.2. skatinti gabius ir talentingus vaikus dalyvauti rajoniniuose, regioniniuose, respublikiniuose konkursuose bei olimpiadose;

3.3. remti gabius ir talentingus vaikus, dalyvaujančius tarptautiniuose konkursuose bei olimpiadose.

4. Apraše vartojamos sąvokos: 

Gabūs vaikai – tai vaikai, galintys efektyviai įgyti žinių ir mokėjimų; juos pritaikyti naujoms problemoms spręsti; sparčiai mokytis iš patirties. Jų intelektinių gebėjimų lygis yra labai aukštas (individualiai testuojamų standartizuotais intelekto testais intelekto koeficientas yra du standartiniai nuokrypiai ar daugiau nei vidurkis). Turėdami šiuos intelektinius gebėjimus gabūs vaikai lenkia arba pajėgūs pralenkti panašios patirties ir aplinkos bendraamžius savo vienos ar kelių mokslo sričių akademiniais pasiekimais. Šiems vaikams būdingas aukštas kūrybiškumo lygis. 

Talentingi vaikai – tai vaikai, turintys ypatingų gebėjimų, kurie pasireiškia vienos ar kelių meno, mokslo sričių pasiekimais. 

II SKYRIUS

GABIŲ IR TALENTINGŲ VAIKŲ SKATINIMO IR RĖMIMO PRINCIPAI
5. Gabūs ir talentingi vaikai skatinami ir remiami iš Savivaldybės biudžeto ir kitų finansavimo šaltinių lėšų.

6. Skatinant ir remiant gabius ir talentingus vaikus vadovaujamasi šiais principais:
6.1. prieinamumo – kai visiems gabiems ir talentingiems vaikams nepriklausomai nuo jų socialinės padėties, gyvenamosios vietos, mokyklos tipo, amžiaus, lyties, kalbinės aplinkos sudaromos sąlygos gauti jų poreikius atitinkantį ugdymą;
6.2. paslaugų tęstinumo – kai gabių ir talentingų vaikų paieška, atpažinimas ir ugdymas sudaro vientisą interaktyvią seką;
6.3. atsakomybės ir kompetencijos – gabių ir talentingų vaikų paiešką, atpažinimą ir ugdymą vykdo kvalifikuoti specialistai, teisės aktų nustatyta tvarka teikiantys kokybišką švietimo pagalbą.
7. Gali būti remiamos šios veiklos:

7.1. Prienų r. savivaldybės renginių, skirtų gabiems ir talentingiems vaikams pagerbti, organizavimas;
7.2. rajoninių, regioninių, respublikinių ir tarptautinių olimpiadų, konkursų, varžybų nugalėtojų apdovanojimas;
7.3. abiturientų, baigusių vidurinio ugdymo programą su pagyrimu, apdovanojimas;
7.4. abiturientų, išlaikiusių valstybinį brandos egzaminą 100 balų, apdovanojimas;

7.5. respublikinių ir tarptautinių konkursų ar olimpiadų dalyvio mokesčio, transporto ir nakvynės išlaidų apmokėjimas.

III SKYRIUS

GABIŲ IR TALENTINGŲ VAIKŲ SKATINIMO IR RĖMIMO TVARKA
8. Prašymus ir paraiškas dėl gabių ir talentingų vaikų skatinimo ir rėmimo gali teikti Prienų rajono savivaldybės bendrojo ugdymo, neformaliojo švietimo mokyklos ir Prienų švietimo centras. 7.1 ir 7.2 papunkčiuose nustatytoms veikloms remti prašymą gali teikti tik Prienų švietimo centras.
9. Prienų rajono savivaldybės bendrojo ugdymo, neformaliojo švietimo mokyklos ir Prienų švietimo centras Savivaldybės administracijos Švietimo skyriui pristato:

9.1. nustatytos formos gabių ir talentingų vaikų skatinimo ir rėmimo prašymą (toliau – Prašymas) (1 priedas) ir jį pagrindžiančius dokumentus, jeigu prašoma apdovanoti gabius ir talentingus mokinius piniginiu ar kitokiu prizu (pagal 7.1., 7.2, 7.3, 7.4 papunkčius);
9.2. nustatytos formos gabių ir talentingų vaikų skatinimo ir rėmimo finansavimo paraišką (toliau – Paraiška) (2 priedas) ir ją pagrindžiančius dokumentus, jeigu prašoma apmokėti respublikinių ir tarptautinių konkursų ar olimpiadų dalyvio mokestį, transporto ir nakvynės išlaidas (pagal 7.5 papunktį).
10. Prašymą ar Paraišką per 10 dienų nuo gavimo dienos svarsto Savivaldybės administracijos direktoriaus įsakymu sudaryta Gabių ir talentingų vaikų skatinimo ir rėmimo komisija (toliau – Komisija). 
11. Prašymas ar Paraiška svarstoma, jei yra pristatyti visi 9 punkte nurodyti dokumentai.
12. Skirdama piniginius ar kitokius prizus ir lėšas Komisija laikosi etiškumo, skaidrumo, viešumo principų.
13. Apsvarsčiusi Prašyme ar Paraiškoje pateiktus argumentus, Komisija gali rekomenduoti:

13.1. skirti prašomas lėšas, piniginį ar kitokį prizą;
13.2. skirti tik dalį prašomų lėšų.
14. Nutarimas dėl gabių ir talentingų vaikų skatinimo ir rėmimo fiksuojamas Komisijos posėdžio protokole.
15. Atsižvelgdamas į Komisijos protokolinį nutarimą Savivaldybės administracijos direktorius įsakymu:

15.1. skiria lėšas 7.1 papunktyje nurodytų renginių organizavimo išlaidoms apmokėti;
15.2. skiria lėšas respublikinių ir tarptautinių konkursų, olimpiadų dalyvio mokesčiui, transporto ir nakvynės išlaidoms apmokėti;
15.3. nurodo apdovanoti piniginiu ar kitokiu prizu gabius ir talentingus vaikus.
IV SKYRIUS

BAIGIAMOSIOS NUOSTATOS
16. Prienų rajono savivaldybės bendrojo ugdymo, neformaliojo švietimo mokyklos ir Prienų švietimo centras už gabiems ir talentingiems vaikams skatinti ir remti skirtų lėšų naudojimą pagal paskirtį atsako teisės aktų nustatyta tvarka. Jei Prienų rajono savivaldybės bendrojo ugdymo, neformaliojo švietimo mokykloms ar Prienų švietimo centrui buvo skirtas dalinis finansavimas, jie turi teisę keisti paraiškoje pateiktų įsipareigojimų apimtį, bet negali keisti aprašytos veiklos turinio ir tikslų.
______________________
